Шмат увагі ўдзяляла “раёнка” яшчэ аднаму знакаваму для прамысловасці рэгіёна праекту — “рэанімацыі” торфапрадпрыемства “Татарка”, якое з 1 верасня 2006 года павінна было пачаць здабычу торфу для патрэб Бабруйскай ЦЭЦ і здадзенай у эксплуатацыю 31 снежня 2006 года Асіповіцкай міні-ЦЭЦ. І хоць маштабы інвестыцый тут былі несупастаўныя з Ялізавам, назіраць за справамі торфанарыхтоўшчыкаў было цікава. У тым ліку і таму, што атрымлівалі яны на “ўзбраенне” выключна айчынную тэхніку, якая на той час не адрознівалася надзейнасцю.